Dum la intervjuo la konsulino esploris ĉiujn paperojn. Ili estis senriproĉaj, eĉ pli – anstataŭ la rezervitaj biletoj ŝi prezentis la pagitajn, ĉar mankis rektaj flugoj al Havano, do ŝi flugis tra Moskvo per Aerofloto, kiu ne ebligas rezervadon, nur tujan aĉetadon. La kongreskotizo, busveturado de Vieno al Nitro, hotelo en Nitro, apartamento en Vieno – ĉio jam estis pagita kaj neredonebla. Tamen la konsulino videble dubis. Ŝi faris multajn demandojn kaj postulojn, kiuj evidentigis ke ŝi simple ne kredas al la deklaritaj intencoj de Lisi kaj volas rifuzi ŝian peton. Interalie ŝi demandis kial la bankokonto estis malfermita nur antaŭsemajne kaj kie ŝi deponis monon antaŭe? Se en alia banko, do prezentu ankaŭ ĝian kvitancon. Krome ŝi postulis sanasekuron por... Rusio , kie Lisi devis pasigi iom da tempo post reveno el Vieno.